**ŽUPANIJSKO DRŽAVNO ODVJETNIŠTVO U RIJECI**

**RKP – 3654**

**OBRAZLOŽENJE OPĆEG DIJELA**

**FINANCIJSKOG PLANA**

1. PRIHODI I PRIMICI

Ukupno planirani prihodi u 2024. godini iznose 1.448.331 EUR, u 2025. godini 1.450.329 EUR te u 2026. godini 1.460.464 EUR. Gotovo ukupan iznos prihoda ostvaruje se iz nadležnog proračuna uz vrlo mali udio vlastitih prihoda koji se ostvaruju od preslika i presnimavanja dijelova spisa i oni prema planu iznose po 700 EUR u 2024., 2025. i 2026. godini.

Planirani ukupni prihodi imaju tendenciju rasta u odnosu na prethodna razdoblja. Taj rast u najvećem dijelu odnosi se na povećanje iznosa bruto plaća zbog povećanja osnovice za plaće, kao i imenovanja novog zamjenika županijske državne odvjetnice u 2024. godini. Također, zbog preseljenja Županijskog državnog odvjetništva u Rijeci planirani su veći prihodi po pojedinim stavkama koji se izravno odnose na povećane troškove koji su povezani uz novi, znatno veći prostor od prethodnog.

2. RASHODI I IZDACI

Ukupno planirani rashodi u 2024. godini iznose 1.448.331 EUR, u 2025. godini 1.450.329 EUR te u 2026. godini 1.460.464 EUR i oni su jednaki planiranim prihodima.

Od ukupnih planiranih rashoda u 2024. godini iznos od 1.242.500 EUR (85,80 %), u 2025. godini iznos od 1.245.500 EUR (85,90 %) i u 2026. godini iznos od 1.248.500 EUR (85,50 %) odnosi se na rashode za zaposlene.

Rashodi za doprinose za mirovinsko osiguranje odnose se na beneficirani staž zamjenika županijske državne odvjetnice (period od 2013.-2018. godine), a zatezne kamate odnose se upravo na kašnjenje u plaćanju tog beneficiranog staža.

Dakle, najveći dio ukupno planiranih rashoda za 2024., 2025. i 2026. godinu odnosi se na rashode za zaposlene, što je posljedica povećanja osnovice za plaće kao i planiranog imenovanja novog zamjenika županijske državne odvjetnice u 2024.. Preostali dio planiranih rashoda, u odnosu na prethodna razdoblja, većih odstupanja ima po pojedinim pozicijama (naknade za prijevoz, uredski materijal i ostali materijalni rashodi, energija, komunalne usluge) što je također rezultat povećanja cijena svih navedenih kategorija, pa su samim time i planirani rashodi veći u odnosu na prethodna razdoblja, pogotovo uzimajući u obzir preseljenje Županijskog državnog odvjetništva u Rijeci u novi prostor koji je znatno veći u odnosu na prethodni te su time i troškovi povezani uz prostor znatno veći.

Ujedno potrebno je istaknuti i planirane rashode za intelektualne usluge koji predstavljaju značajniji dio rashoda za 2024., 2025. i 2026. godinu. Naime, zbog limitiranih odobrenih ukupnih iznosa po godinama nije moguće realno planirati rashode na toj poziciji jer bi iznos potreban za podmirenje planiranih obveza bio znatno veći. Kako se radi o državnom odvjetništvu koje je, između ostalog, nadležno za progon počinitelja kaznenih djela intelektualne usluge odnose se na obveze prema odvjetnicima, vještacima, sudskim tumačima i prevoditeljima, a koje predstavljaju značajni dio rashoda i imaju tendenciju rasta.

Planirani izdaci u iznosu od 3.800 EUR za 2024. godinu, u iznosu od 3.930 EUR za 2025. godinu i u iznosu od 4.255 EUR za 2026. godinu, odnose se na obvezu po financijskom leasingu za službeno vozilo koje je nabavljeno tijekom 2022. godine (rok otplate je 60 mjeseci).

3. PRIJENOS SREDSTAVA IZ PRETHODNE I U SLJEDEĆU GODINU

Županijsko državno odvjetništvo u Rijeci nema planirane ove kategorije.

4. UKUPNE I DOSPJELE OBVEZE

|  |  |  |
| --- | --- | --- |
|  | Stanje obveza na dan 31. 12. 2022. | Stanje obveza na dan 30. 6. 2023. |
| Ukupne obveze | 124.404,69 EUR | 123.215,76 EUR |
| Dospjele obveze | 6.524,53 EUR | 2.000,00 EUR |

Ukupne obveze na dan 31. 12. 2022. odnose se na neisplaćene plaće za prosinac 2022., nerefundirana bolovanja HZZO-a i nepodmirene obaveze za tekuće poslovanje.

Ukupne obveze na dan 30. 6. 2023. odnose se na neisplaćene plaće za lipanj 2023., nerefundirana bolovanja HZZO-a i nepodmirene obaveze za tekuće poslovanje.

Rijeka, 27. prosinca 2023.